Vruntlik grot und wes ik gudes vormogen. Ersamen, leven borgermestere und rad. Wir hebben vornomen, wo Janken Hannepmos, voged to Raseborg, uns mit breven vorvolget heft umme stucke und sake, de wi ju vorklaren, alse wi vornemen, dar he ju van geschreven heft, und doch nicht de volkomene worheit. Id schach, dat overm jare spade im herveste ut Sweden lude gesegelt quemen in de Narwemunde up unsen holm mit achte perden und v koien, dar wi stedes enen dener liggende hebben. Des worden se van em gevroget, oft se de perde vorkopen wilden. Se spreken ja. Also dat se den kop to hoge setteden, dat dar van nicht en wart, do seide to en unse dener vorbenomet und warnde se, sprekende: de perde moge gi vorkopen den Dutschen eft den Eesten, unsen luden, wor gi willet, und den Russen nicht, bi live und bi gude; dat quick vorkopet, wor gi willet. Seet dar enboven segelden se des nachtes deffliken und vorkofften de perde den Russen. Dat gelt, de konig vom Nygen slote noch bi sik hefft, dat quick geven se vor korn, alse ½ last roggen und i last haveren, dat en geworden is. Dar na se wedder up den holm quemen, dat wi vornemen, und setten se in de torne, und man en gaf to etene, wes dem dage tidich was, vleisch des vleischdages, vische des vaschdages, dunnebeer to drinkende. Dar na schref Janken an uns vorbenomet, wo id sins hern koniges lude weren, under em beseten, und mit sime willen geschen were, des se doch vor nicht en spreken, noch enich teken von siner wegene en hadden. Nu, umme guder nabuerschop willen und vruntschop, so hebbe wi em alle saken und stucke geschreven, dat gelt, dat wi mit rechte nomen hadden, em wedder gesant und dat recht em to gegeven, bi en to donde wat he wil. Hir umme, alse gi nu to samende werdet komende, isset sake, dat dar enige worde van gevillen, begerliken to biddende, dat gi en des brerichtet na utwisinge desses breves, wante id anders nicht geschen en is, und bi den sinen edder den luden unses heren koniges anders node don wilden wen rechtverdicheit und redelicheit. Gescreven tor Narwe des dinxschedages vor pinxsten. Vort schole gi weten, dat her Cristiern van Wiborch uns gescreven heft, wo em van vrunden witlik si gedan, dat ein vorsammelt hupe in der see si, de dar den kopman menen beschedigen up unsen hals edder den sinen, edder unse vrunde in dessem bodeme, dar gi den kopman vor warnen moget und juwe vrunde. Voget tor Narwe. Adress: Den ersamen und vorsichtigen [heren] borgermester und rad to Revall kome desse jegenwardige bref.